એક સવારે મિ. અર્નેસ્ટને નજીકના ગામમાં કામ હોઈ તેઓ બીજા અધિકારી સાથે રવાના થયા. દેવેન ખોદકામ કરતાં અન્ય લોકો સાથે ત્યાં જ રહ્યો. થોડો સમય વીત્યો. મજુરો થોડો આરામ કરવા ગયા. પણ દેવેન ત્યાં જ રહ્યો. તેને એ જગ્યાએ કશું હોય તેવું લાગ્યું. તે પાવડો લઈ મંડી પડ્યો. બપોર આખી તે ખોદતો રહ્યો. મજૂરો આવીને તેને આરામ કરવા, ઉપર આવી જવા કહેવા લાગ્યા. પણ દેવેન કોઈનું સાંભળતો ન હતો. પ્રખર તાપમાં દેવેનનું આખું શરીર લાલ થઈ ગયું હતું. કોઈ અધિકારી પણ હતા નહીં. મજૂરો પણ મુંઝાયા હતા. બે કલાક વીત્યા ને મજૂરોને દૂરથી મિ. અર્નેસ્ટ અને અન્ય અધિકારીઓ આવતા દેખાયા. મજૂરો તેમની પાસે દોડ્યા અને મિ. અર્નેસ્ટને વાત કહી.